Wallaby-stut in Jhb beroofDie Wallaby-stut, Taniela Tupou, is Sondag in Johannesburg van sy selfoon besteel. (Skermgreep: Australiese Rugbyunie) Die Wallaby-stut Taniela Tupou sal na verwagting reg wees vir Saterdag se kragmeting teen die Springbokke in Johannesburg, nadat hy in ŉ grypdiefvoorval in die stad snyplekke opgedoen het. Volgens die Australiese Rugbyunie het Tupou (23) en ander lede van die Wallabies se voorry Saterdagaand omstreeks 21:15 van ŉ restaurant na die Sandton Sun, waar hulle tuisgaan, teruggestap, toe ŉ man verby Tupou geloop en sy foon gegryp het. Die restaurant is net oorkant die pad. Tupou het klaarblyklik eers gedink dit was een van sy spanmaats wat sy foon gegryp het. “Ek het gedink dis een van die ouens, so ek het teruggekyk. Die man het ŉ kappiebaadjie aangehad en het weggehardloop met my foon,” het Tupou aan rugby.com.au gesê. Tupou het die man agternagesit en het ligte snye aan sy arm opgedoen toe hy die selfoon uit ŉ voertuig, waarin die grypdief gespring het, probeer teruggryp het. Tupou het ligte skraapmerke opgedoen (Skermgreep: Australiese Rugbyunie) “Die enigste ding wat ek verloor het, is my selfoon. Ek kan daarmee saamleef,” het Tupou gesê. Die polisie het ná die voorval verklarings by al die spelers wat saam met Tupou was, afgeneem. Die Wallabies het Saterdag in Johannesburg aangekom, nadat hulle die afgelope twee weke by Sun City in Noordwes deurgebring het. Kapt. Mavela Masondo, Gautengse provinsiale polisiewoordvoerder, het onderneem om kommentaar te lewer sodra hy meer inligting oor die voorval het. Tupou het gesê hy voel “oukei” ná die voorval. Die Australiese Rugbyunie berig dat Sandton beskou word as een van die “veiliger buurte” in Johannesburg, maar dat Tupou se ervaring hulle herinner het aan die gevare om snags op straat te stap. Tupou's phone snatched in South Africa Wallabies prop Taniela Tupou speaks after having his phone snatched in an attack outside the team's hotel in South Africa on Saturday night (local time). #RSAvAUSREAD: bit.ly/TupouAttack Posted by rugby.com.au on Sunday, July 14, 2019